b'\n_START_ARTICLE_\nSerpentinit\n_START_SECTION_\nTvorba in petrologija\n_START_PARAGRAPH_\nSerpentinizacija je geolo\xc5\xa1ki nizkotemperaturni metamorfni proces, v katerega sta vklju\xc4\x8dena toplota in voda. V procesu se mafi\xc4\x8dne in ultramafi\xc4\x8dne kamine  z majhno vsebnostjo kremena oksidirajo in z vodo hidrolizirajo v serpentinit. Anaerobna oksidacija Fe\xc2\xb2\xe2\x81\xba s protoni vode  povzro\xc4\x8di nastajanje vodika.  Peridotit, vklju\xc4\x8dno z dunitom, se v bli\xc5\xbeini morskega dna in v visokogorju pretvarja v serpentin, brucit, magnetit in druge minerale, tudi redke, na primer avaruit (Ni\xe2\x82\x83Fe), in celo v samorodno \xc5\xbeelezo. V procesu kamnine  absorbirajo velike koli\xc4\x8dine vode, kar pove\xc4\x8da njihovo prostornino, zmanj\xc5\xa1a gostoto in poru\xc5\xa1i njihovo prvotno zgradbo.  _NEWLINE_Gostota se zmanj\xc5\xa1a s 3,3 na 2,7 g/cm\xc2\xb3, kar pove\xc4\x8da prostornino za 30-40%. Reakcija je zelo eksotermna. Temperatura kamnin se lahko pove\xc4\x8da do pribli\xc5\xbeno 260 \xc2\xb0C. Kamnine postanejo vir toplote za nastanek nevulkanskih hidrotermalnih dimnikov. V kemijskih reakcijah, v katerih nastaja magnetit, nastaja v anaerobnih  pogojih, kakr\xc5\xa1ni prevladujejo globoko v Zemljinem pla\xc5\xa1\xc4\x8du, tudi vodik. Karbonati in sulfati se z njim reducirajo, pri \xc4\x8demer nastajata metan in vodikov sulfid. Vodik, metan in vodikov sulfid so viri energije za globokomorske kemotrofne mikroorganizme.\n_START_SECTION_\nAbiotska tvorba metana na Marsu s serpentinizacijo\n_START_PARAGRAPH_\nSledovi metana v Marsovi atmosferi bi ob predpostavki, da je produkt bakterij, lahko slu\xc5\xbeili kot morebitni dokaz za obstoj \xc5\xbeivljenja na Marsu. Alternativni nebiolo\xc5\xa1ki vir metana bi lahko bila serpentinizacija.\n_START_SECTION_\nSerpentinizacija na Enkeladu\n_START_PARAGRAPH_\nPodatki z vesoljske sonde Cassini-Huygens, pridobljeni v letih 2010-2012, morda potrjujejo hipotezo, da je na Saturnovi luni Enkelad pod zamrnjeno povr\xc5\xa1ino ocean teko\xc4\x8de vode. Model ka\xc5\xbee, da je voda alkalna (pH 11-12).  Visok pH se interpretira kot klju\xc4\x8dna posledica serpentinizacije hondritske kamnine, v kateri se spro\xc5\xa1\xc4\x8da vodik. Proces je geotermalen vir energije, ki bi lahko podprl tako abiotsko kot biolo\xc5\xa1ko sintezo organskih molekul.\n_START_SECTION_\nVpliv na poljedelstvo\n_START_PARAGRAPH_\nPlast zemlje nad serpentinitsko podlago je obi\xc4\x8dajno tanka ali je sploh ni. Zemlja, ki vsebuje serpentinit, je siroma\xc5\xa1na s kalcijem in drugimi glavnimi hranivi za rastline, in bogata z elementi, strupenimi za rastline, kot sta krom in nikelj\n_START_SECTION_\nOkrasni kamen v arhitekturi\n_START_PARAGRAPH_\nSerpentiniti z visoko vsebnostjo kalcita so se ob verd antique (bre\xc4\x8dasta oblika serpentinita) v preteklosti  zaradi marmorju podobne kakovosti uporabljali kot okrasni kamen. V Evropi so bili pred odkritjem Amerike glavni viri serpentinita v goratih predelih Piemonta, Italija, in v okolici Larise, Gr\xc4\x8dija.\n_START_SECTION_\nInuitsko orodje, oljenke in skulpture\n_START_PARAGRAPH_\nInuiti, ljudstvo iz arkti\xc4\x8dnega dela Evrope in Severne Amerike, uporabljajo za razsvetljavo in kuhanje  skledaste oljenke s stenjem, izdelane iz serpentinita, imenovane kulik ali kudlik. Iz serpentinita so izdelovali tudi orodje in skulpture \xc5\xbeivali za prodajo.\n_START_SECTION_\n\xc5\xa0vicarski podstavki za pe\xc4\x8di\n_START_PARAGRAPH_\n\xc5\xa0kriljevec iz Val d\xe2\x80\x99Anniviers, \xc5\xa0vica, razli\xc4\x8dek kloritnega lojevca, ki je spremljal alpski serpentinit, so doma\xc4\x8dini rezljali in uporabljali za podstavke  (nem\xc5\xa1ko Ofenstein) lito\xc5\xbeeleznih pe\xc4\x8di.\n_START_SECTION_\nNevtronski \xc5\xa1\xc4\x8dit v jedrskih reaktorjih\n_START_PARAGRAPH_\nSerpentinit vsebuje obilo vode, torej tudi veliko vodikovih ionov, sposobnih upo\xc4\x8dasniti nevtrone z elasti\xc4\x8dno kolizijo (termalizacija nevtronov). Serpentinit se zato lahko uporabi kot suhi filter znotraj jeklenih pla\xc5\xa1\xc4\x8dev nekaterih izvedb jedrskih reaktorjev. V reaktorjih RBMK se uporablja kot zgornji radiacijski \xc5\xa1\xc4\x8dit, ki \xc5\xa1\xc4\x8diti operaterja pred pobeglimi nevtroni. Serpentinit se lahko dodaja tudi posebnemu betonu za oklepe  jedrskih reaktorjev, ker pove\xc4\x8da gostoto betona (2,6 g/cm\xc2\xb3) in njegovo sposobnost absorbiranja nevtronov.'